FI Euroopan unionin virallinen lehti CE 78/805

(2004/C 78 E/0854)

KIRJALLINEN KYSYMYS P-3364/03

esittäjä(t): Christos Folias (PPE-DE) komissiolle

(10. marraskuuta 2003)

Aihe: Televiestinnän uusi sääntelyjärjestelmä

Televiestinnän uusi sääntelyjärjestelmä perustuu neljään direktiiviin: käyttöoikeusdirektiiviin 2002/19/EY (1), valtuutusdirektiiviin 2002/20/EY (2), puitedirektiiviin 2002/21/EY (3) ja yleispalvelu-direktiiviin 2002/22/EY (4). Sääntelyjärjestelmällä vahvistetaan kilpailumahdollisuuksia sekä muita kuluttajien edun mukaisia toimia ja sillä edistetään Lissabonin päämääriä. Edellä mainitut neljä direktiiviä piti saattaa osaksi kansallista lainsäädäntöä viimeistään 24. heinäkuuta 2003 mennessä, jolloin myös direktiivissä esitettyjen uusien toimien olisi pitänyt tulla voimaan.

Ovatko kaikki jäsenvaltiot noudattaneet uuden sääntelyjärjestelmän täytäntöönpanon määräaikaa 24. heinäkuuta 2003? Jos eivät, mitkä jäsenvaltiot eivät ole vielä panneet täytäntöön uutta sääntelyjärjestelmää?

Jos eräät jäsenvaltiot eivät ole noudattaneet ajoissa sääntelyjärjestelmän velvoitteita, mitä toimia komissio soveltaa tai aikoo soveltaa sääntelyjärjestelmän täytäntöönpanon varmistamiseksi, ja millä aikataululla?

Eikö komissio katso, että Lissabonin strategian mukaisia tavoitteita heikennetään, jos sääntelyjärjestelmää ei saateta osaksi kansallista lainsäädäntöä tai jos se viivästyy?

Erkki Liikasen komission puolesta antama vastaus

(8. joulukuuta 2003)

Arvoisa parlamentin jäsen on oikeassa epäillessään, etteivät kaikki jäsenvaltiot ole noudattaneet määräaikaa, joka asetettu sähköisen viestinnän sääntelyjärjestelmän perustan muodostavan neljän direktiivin — 7. maaliskuuta 2002 annetun Euroopan parlamentin ja neuvoston puitedirektiiviin 2002/21/EY, Euroopan parlamentin ja neuvoston käyttöoikeusdirektiiviin 2002/19/EY, Euroopan parlamentin ja neuvoston valtuutusdirektiiviin 2002/20/EY ja Euroopan parlamentin ja neuvoston yleispalveludirektiiviin 2002/22/EY — täytäntöönpanolle jäsenvaltioissa asetettua määräaikaa. Direktiivit piti saattaa osaksi kansallista lainsäädäntöä viimeistään 24. heinäkuuta 2003 mennessä.

Tästä syystä komissio käynnisti 6. lokakuuta 2003 Euroopan yhteisön perustamissopimuksen 226 artiklan mukaisen rikkomista koskevan menettelyn niitä jäsenvaltioita vastaan, jotka eivät määräpäivään mennessä olleet ilmoittaneet komissiolle toimenpiteistä kyseisten direktiivien saattamiseksi osaksi kansallista lainsäädäntöä. Kyseiset jäsenvaltiot olivat Belgia, Saksa, Kreikka, Espanja (5), Ranska, Luxemburg, Alankomaat ja Portugali.

Tietoyhteiskunnasta ja yritystoiminnasta vastaava komission jäsen ilmoitti tässä yhteydessä seuraavaa (6): ”Kasvua ja innovaatioita synnyttäneen ja palvelujen yleistä saatavuutta parantaneen, vuonna 1998 tapahtuneen Euroopan televiestintämarkkinoiden vapautumisen seurauksena komissio katsoo, että sen ensisijaisena tehtävänä on edistää sähköisen viestinnän uuden sääntelyjärjestelmän määräaikaista voimaansaattamista. Sen lisäksi, että sääntelyjärjestelmä tuo alan investointien säilyttämisen kannalta välttämätöntä oikeudellista ennakoitavuutta ja sääntelyn joustavuutta, se myös täydentää eEurope-strategian tavoitetta. Pyrkimyksenä on, että Internet-palvelut ovat paikallistasolla mahdollisimman monien ihmisten saatavilla jatkuvasti laajakaistaverkkojen kautta mahdollisimman alhaiseen kilpailukykyiseen hintaan.” Näin ollen komissio on täysin samaa mieltä arvoisan jäsenen kanssa uuden sääntelyjärjestelmän täydellisen, tehokkaan ja määräaikaisen täytäntöönpanon merkityksestä sähköisen viestinnän markkinoiden kehittymisen ja Lissabonin tavoitteiden täyttymisen kannalta.

Toinen sähköisen viestinnän uuden sääntelyjärjestelmän mukanaan tuoma tärkeä seikka on niin sanottu sähköisen viestinnän tietosuojadirektiivi (7). Direktiivi oli määrä saattaa osaksi kansallista lainsäädäntöä 31. päivään lokakuuta 2003 mennessä. Tähän määräaikaan mennessä vain kuusi jäsenvaltiota oli ilmoittanut direktiiviä koskevista voimaansaattamistoimenpiteistä. Nämä valtiot olivat Tanska, Espanja, Italia, Itävalta, Ruotsi ja Yhdistynyt kuningaskunta. Myös Irlanti on määräajan jälkeen hyväksynyt voimaansaattamistoimenpiteitä. Komissio aikoo näin ollen käynnistää tavanomaisten menettelyjen mukaisesti rikkomismenettelyn niitä jäsenvaltioita vastaan, jotka eivät ole ilmoittaneet voimaansaattamismenettelyistä sähköisen viestinnän tietosuojadirektiivin osalta.

Komissio haluaa kuitenkin käyttää kaikkia saatavilla olevia keinoja täytäntöönpanoon liittyvien ongelmien ratkaisemiseksi jäsenvaltioissa. Se ei aio turvautua ainoastaan rikkomusmenettelyihin. Komissio jatkaa yhteistyötä jäsenvaltioiden viranomaisten kanssa sekä erityisesti riippumattomien kansallisten sääntelyviranomaisten kanssa. Yhteistyöllä pyritään varmistamaan se, että sääntelyjärjestelmää sovelletaan keskitetysti koko unionin alueella. Yhteistyötä tehdään viestintäkomitean ja eurooppalaisen sääntelyviranomaisten ryhmän sekä radiotaajuuskomitean ja radiotaajuuspolitiikkaa käsittelevän työryhmän työn puitteissa sekä jäsenvaltioiden kahdenvälisissä kokouksissa.

(1) EYVL L 108, 24.4.2002, s. 7.

(2) EYVL L 108, 24.4.2002, s. 21.

(3) EYVL L 108, 24.4.2002, s. 33.

(4) EYVL L 108, 24.4.2002, s. 51.

(5) Espanja on tämän jälkeen hyväksynyt voimaansaattamistoimenpiteitä. Näin ollen rikkomusmenettely tätä jäsenvaltiota kohtaan päätetään heti kun komissiolle on ilmoitettu kyseisistä toimenpiteistä.

(6) Katso komission lehdistötiedote IP/03/1356, 8.10.2003.

(7) Euroopan parlamentin ja neuvoston direktiivi 2002/58/EY, annettu 12 päivänä kesäkuuta 2002, henkilötietojen käsittelystä sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002).